Document ID: 32005D0014

KOMISSION PÄÄTÖS,
tehty 6 päivänä tammikuuta 2005,
päätöksen 2003/329/EY muuttamisesta Euroopan parlamentin ja neuvoston asetuksen (EY) N:o 1774/2002 mukaisten lannan lämpökäsittelyprosessia koskevien siirtymäkauden toimenpiteiden voimassaolon pidentämisen osalta
(tiedoksiannettu numerolla K(2004) 5760)
(Ainoastaan ranskan-, hollannin-, suomen- ja ruotsinkieliset tekstit ovat todistusvoimaiset)
(ETA:n kannalta merkityksellinen teksti)
(2005/14/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon muiden kuin ihmisravinnoksi tarkoitettujen eläimistä saatavien sivutuotteiden terveyssäännöistä 3 päivänä lokakuuta 2002 annetun Euroopan parlamentin ja neuvoston asetuksen (EY) N:o 1774/2002 (1) ja erityisesti sen 32 artiklan 1 kohdan,
sekä katsoo seuraavaa:
(1)
Asetuksella (EY) N:o 1774/2002 vahvistetaan muiden kuin ihmisravinnoksi tarkoitettujen eläimistä saatavien sivutuotteiden terveyssäännöt. Näiden sääntöjen tiukkuuden vuoksi niiden osalta on hyväksytty siirtymäkauden toimenpiteitä.
(2)
Lannan lämpökäsittelyprosessia koskevista Euroopan parlamentin ja neuvoston asetuksen (EY) N:o 1774/2002 mukaisista siirtymäkauden toimenpiteistä 12 päivänä toukokuuta 2003 tehdyssä komission päätöksessä 2003/329/EY (2) myönnetään tuotannonalalle aikaa sopeutua ja kehittää vaihtoehtoisia lannan lämpökäsittelyprosesseja 31 päivään joulukuuta 2004 asti.
(3)
Komissio on pyytänyt Euroopan elintarviketurvallisuusviranomaiselta lausuntoa, jotta se voisi vahvistaa vaihtoehtoisia lannan lämpökäsittelyprosesseja. Lausunto saadaan todennäköisesti vuoden 2005 alussa. Tällä välin jäsenvaltiot ja toiminnanharjoittajat ovat pyytäneet komissiota pidentämään päätöksen 2003/329/EY mukaisten siirtymäkauden toimenpiteiden voimassaoloa kaupan keskeytymisen välttämiseksi.
(4)
Päätöksen 2003/329/EY mukaisten siirtymäkauden toimenpiteiden voimassaoloa olisi tämän vuoksi pidennettävä, jotta jäsenvaltiot voisivat antaa toiminnanharjoittajille luvan jatkaa kansallisten sääntöjen soveltamista lannan lämpökäsittelyprosessiin.
(5)
Tässä asetuksessa säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Muutetaan päätös 2003/329/EY seuraavasti:
Korvataan 1 artiklassa, 3 artiklan 2 kohdassa ja 5 artiklassa päivämäärä ”31 päivään joulukuuta 2004” päivämäärällä ”31 päivään joulukuuta 2005”.
2 artikla
Tämä päätös on osoitettu Belgian kuningaskunnalle, Ranskan tasavallalle, Alankomaiden kuningaskunnalle ja Suomen tasavallalle.
Tehty Brysselissä 6 päivänä tammikuuta 2005.

Labels: 0
6
20